CELEX: 32017D0817
Language: da
Date: 2017-05-11 00:00:00
Title: Rådets afgørelse (EU) 2017/817 af 11. maj 2017 om fastsættelse af den holdning, der skal indtages på Den Europæiske Unions vegne i Verdenshandelsorganisationen (WTO) til ændringen af punkt C, nr. ii), i bilag 3 til WTO-overenskomsten, for så vidt angår hyppigheden af WTO-medlemmernes fornyede undersøgelser af deres handelspolitik, og af forretningsordenen for Eksaminationsmyndigheden for Handelspolitik

13.5.2017   
            
            
               DA
            
            
               Den Europæiske Unions Tidende
            
            
               L 122/71
            
         RÅDETS AFGØRELSE (EU) 2017/817
   af 11. maj 2017
   om fastsættelse af den holdning, der skal indtages på Den Europæiske Unions vegne i Verdenshandelsorganisationen (WTO) til ændringen af punkt C, nr. ii), i bilag 3 til WTO-overenskomsten, for så vidt angår hyppigheden af WTO-medlemmernes fornyede undersøgelser af deres handelspolitik, og af forretningsordenen for Eksaminationsmyndigheden for Handelspolitik
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Punkt C, nr. ii), i bilag 3 til Marrakeshoverenskomsten om oprettelse af Verdenshandelsorganisationen (»WTO-overenskomsten«) indeholder bestemmelser om hyppigheden for fornyede undersøgelser af WTO-medlemmernes handelspolitikker og -praksis. Hyppigheden af de fornyede undersøgelser af de enkelte medlemmers handelspolitik afhænger af medlemmets andel af verdenshandelen. De fire største handelsmedlemmer er i øjeblikket genstand for undersøgelse hvert andet år. De næste 16 medlemmer, for så vidt angår deres andel af verdenshandelen, undersøges hvert fjerde år, medens de øvrige medlemmer i øjeblikket undersøges hvert sjette år.
            
         
               (2)
            
            
               Forøgelsen af antallet af medlemmer af WTO siden 1995 har også øget antallet af de fornyede undersøgelser, der er nødvendige for at efterkomme bilag 3 til WTO-overenskomsten, hvilket øger presset på medlemmerne og på WTO's sekretariat. For at sikre effektiviteten af ordningen med fornyet undersøgelse foreslår WTO's Eksaminationsmyndighed for Handelspolitik (TPRB) at forlænge de cyklusser, der anvendes i dag, med ét år. Som følge heraf vil WTO-medlemmerne blive genstand for undersøgelse henholdsvis hvert tredje, femte eller syvende år, afhængigt af deres andel af verdenshandelen.
            
         
               (3)
            
            
               I overensstemmelse med artikel X.8 i WTO-overenskomsten skal afgørelser om at godkende ændringer af bilag 3 til WTO-overenskomsten træffes ved konsensus af Ministerkonferencen eller, i henhold til artikel IV.2 i WTO-overenskomsten, af Det Almindelige Råd i perioderne mellem samlingerne i Ministerkonferencen og træder i kraft for alle WTO's medlemmer, når de er blevet godkendt.
            
         
               (4)
            
            
               For at sikre den effektive virkning af ordningen med fornyet undersøgelse har TPRB anbefalet også at ændre sin forretningsorden for at foretage mindre ændringer, som vil gøre det lettere at udføre fornyede undersøgelser, såsom at det undersøgte medlem bevilges fire uger i stedet for de nuværende tre til besvarelsen af spørgsmål, når det anvender den alternative tidsplan. Andre ændringer i forretningsordenen, omfatter f.eks. muligheden for, at et WTO-medlem fremlægger væsentlige ændringer i sin handelspolitik på et møde i TPRB mellem to fornyede undersøgelser af handelspolitikken eller muligheden for, på anmodning af et medlem, at gøre den anden dag af den fornyede undersøgelse mere interaktiv ved at anvende paneler, eller ved at WTO's sekretariat offentliggør en liste over talere med indlæg fra WTO's medlemmer fra den første dag i den fornyede undersøgelse. TPRB kan træffe beslutning om at ændre sin forretningsorden i henhold til artikel IV.4 i WTO-overenskomsten.
            
         
               (5)
            
            
               Det er i Unionens interesse at sikre en velfungerende ordning med fornyet undersøgelse af handelspolitikken, således at alle WTO-medlemmer fortsat og regelmæssigt kan undersøges, og at møderne i TPRB er så effektive og godt forberedte som muligt.
            
         
               (6)
            
            
               Det er derfor hensigtsmæssigt at fastsætte, at den holdning, der skal indtages på Unionens vegne i WTO, er at forlænge cyklusserne i forbindelse med de fornyede undersøgelser af WTO-medlemmernes handelspolitik med et år og ændre forretningsordenen for TPRB for at lette afviklingen af de fornyede undersøgelser —
            
         VEDTAGET DENNE AFGØRELSE:
   Artikel 1
   Den holdning, som på Unionens vegne skal indtages i WTO's Almindelige Råd, skal være at tilslutte sig den konsensus, der har til formål at ændre punkt C, nr. ii), i bilag 3 til WTO-overenskomsten med hensyn til at forlænge cyklusserne i forbindelse med de fornyede undersøgelser af WTO-medlemmernes handelspolitik. Cyklus for de fornyede undersøgelser i punkt C, nr. ii), i bilag 3 til WTO-overenskomsten afhænger af andelen af verdenshandelen og er i øjeblikket på to, fire eller seks år. Den vil blive erstattet af en cyklus på henholdsvis tre, fem eller syv år.
   Denne holdning tilkendegives af Kommissionen på næste møde i Det Almindelige Råd.
   Artikel 2
   Den holdning, der skal indtages på vegne af Unionen i TRPB, skal være at tilslutte sig den konsensus, der har til formål at ændre TPRP's forretningsorden, som planlagt i dokument WT/RD/TPR/745.
   Denne holdning tilkendegives af Kommissionen på et kommende møde i TPRB.
   Artikel 3
   Afgørelsen om at ændre punkt C, nr. ii), i bilag 3 til WTO-overenskomsten, som notificeret af WTO, offentliggøres i Den Europæiske Unions Tidende efter vedtagelsen.
   Artikel 4
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 11. maj 2017.
      
         
            På Rådets vegne
         
         C. CARDONA
         
            Formand